Raad vir Beheer van Krieket in Indië

Die Raad vir Beheer van Krieket in Indië (Engels: Board of Control of Cricket in India, afgekort “BCCI”; Hindi: भारतीय क्रिकेट नियंत्रण बोर्ड) is die bestuursliggaam wat krieket in Indië beheer. Die raad is by die Internasionale Krieketraad (IKR) geaffilieer en organiseer verskeie nasionale spanne, insluitend Indië se nasionale seniorkrieketspan vir mans (die Men in Blue of Team India), vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en vir die reëling van internasionale wedstryde tuis. Daarbenewens is die Raad vir Beheer van Krieket in Indië verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Indiese span. Die Raad vir Beheer van Krieket in Indië het al opgetree as gasheer van belangrike toernooie soos die krieketwêreldbekertoernooie in 1987 (saam met Pakistan), 1996 (saam met Pakistan en Sri Lanka) en 2011 (saam met Bangladesj en Sri Lanka), asook die Kampioenetrofee 2006 en die T20I-wêreldbeker 2016. Die komende Krieketwêreldbeker 2023 sal ook in Indië gehou word. Indië is ook aangewys as gasheer van die T20I-wêreldbeker 2026 (saam met Sri Lanka), Kampioenetrofee 2029 (alleenlik) en Krieketwêreldbeker 2031 (saam met Bangladesj).

Die Raad vir Beheer van Krieket in Indië is in 1928 in in die destydse Brits-Indië gestig. Sedert 31 Mei 1926 is Indië ’n volle lid van die Internasionale Krieketraad (IKR) en mag dus toetskrieket speel, wat na die belangrikste en vernaamste internasionale krieketwedstryde verwys. Die BCCI is een van die rykste sportbeheerliggame wêreldwyd. Sy mediaregte-inkomste vir die Indiese toernooie vir die periode 2006–2010 het VS$ 612 000 000 beloop.

Met sy sterk finansiële bande in die krieketwêreld het die BCCI al herhaaldelik weerstand gebied teen die IKR se toerskedule, en op meer toetsreekse teen Australië en Engeland aangedring, aangesien hulle hiermee meer inkomste verdien as met ’n toetsreeks teen Bangladesj of Zimbabwe. In die verlede het die BCCI met die IKR ook oor borgskappe en die Kampioenetrofee se bestaansrede verskil.

Kinders en jongmense word reeds op skool aan krieket bekend gestel en na gelang van hul belangstelling en talent begin hul met hul afrigting. Nes ander krieketnasies beskik Indië oor ’n o/19-nasionale span wat aan die o/19-krieketwêreldbeker deelneem. Indië A is die tweede nasionale span van Indië en van hul wedstryde geniet eersterangse of A-lys-status. Die belangrikste krieketligas in Indië is die Ranji-trofee in eersterangse krieket (38 spanne), die Vijay Hazare-trofee in EDI-krieket (38 spanne) en die Indiese Premierliga in T20-krieket (tien spanne).

Verwysings

Eksterne skakels 
   Die Raad vir Beheer van Krieket in Indië se tuisblad

Krieket in Indië
Krieketbeheerliggaam
Internasionale Krieketraad